Vyf dood ná kritiek oor vrou se kookvernufArgieffoto ŉ Jong vrou van Indië kan moontlik die doodstraf opgelê word nadat sy vyf mense tydens ŉ feesviering vergiftig het weens voortdurende kritiek oor haar kookvernuf en donker gelaat. Hindustan Times berig Pradnya Survase (23) van Khalapur, ongeveer 70 km van Moembaai, het aan die owerhede erken dat sy ŉ poeier wat gebruik word om slange dood te maak in ŉ bakkie dal ingemeng het. Die dal is voorgesit by ŉ ete wat verlede week deur ŉ familielid, Subhas Mane, in Mahad gehou is. Survase was glo van plan om haar man, skoonma, twee skoonsusters, haar skoonma se suster en dié se man te vergiftig. Vier kinders en ŉ 53-jarige man wat ook die feesvieringe bygewoon het, het egter gesterf. Volgens Hindustan Times het Survase aan die polisie gesê sedert sy twee jaar gelede getroud is, word sy gereeld deur haar skoonfamilie beledig oor haar donker gelaat en omdat sy nie goed kan kook nie. Sy beweer haar skoonfamilie het haar oor hierdie tydperk verbaal “gemartel” en geviktimiseer. Survase is geskei van haar eerste man en glo haar egskeiding is te danke aan Ulka Shinde, nog ŉ familielid, wat haar na bewering by haar destydse man swartgesmeer het. Sy glo Shinde het ook probeer om haar tweede huwelik skade te berokken. Maandag het Mane 120 gaste na Mahad genooi vir ŉ daknatmaak-byeenkoms. Shinde en haar 11-jarige seun, Rishikesh, was onder die gaste wat die feesviering bygewoon het. Kos is vanaf 14:30 tot 23:30 bedien. Gaste wat later van die kos geëet het, het ure ná hul maaltyd begin kla van naarheid, braking en maagkrampe. Ongeveer 88 mense is na hospitale gehaas. Vier kinders, insluitend Rishikesh, het gesterf. Gopinath Nakure (53) is ook later in die hospitaal dood. Nadat talle familielede deur die polisie ondervra is, het Survase erken dat sy die gifpoeier in die dal ingemeng het. Volgens Metro News is Survase aangekla van moord, poging tot moord en sameswering. Die maksimum vonnis vir moord in Indië is die doodstraf.